סדרת Galaxy M החדשה של סמסונג ממשיכה להעסיק את הרשת, והיום אנחנו זוכים לראות את אחד הדגמים מחייך למצלמה בסט תמונות רשמי, הכולל גם תאריך השקה ופרטים נוספים שתוכלו למצוא כאן.
לא נשאיר אתכם במתח ונגלה כי סמסונג צפויה להשיק שני מכשירים (לפחות) בסדרה החדשה ב-28 בינואר במהלך אירוע שיתקיים בהודו, אחד השווקים החזקים בעולם למכשירי ביניים. בתחילה יימכר המכשיר ברשת בלבד, ולאחר מכן צפוי להגיע למרבית השווקים ברחבי העולם.
סדרת M החדשה היא אחת החשובות של החברה שמנסה להשתלט שוב על שוק מכשירי הביניים אותו איבדה לטובת הסיניות. הסדרה החדשה צפויה להחליף את סדרות Galaxy J, Galaxy One ו-Galaxy C, כלומר אנחנו צפויים להישאר עם שתי סדרות בלבד: Galaxy M ו-Galaxy A שתהיה מכוונת גם היא לשוק הבינוני, אבל לחלקו העליון.
בתמונות הרשמיות ששיחררה סמסונג ניתן לראות כי ה-Galaxy M20 יהיה הראשון של סמסונג המשלב מסך 'Infinity-V' הכולל מגרעת מינמלית בתוכה יושבת המצלמה הקדמית, ובחלקו האחורי של המכשיר מערך צילום כפול.